Jytte Andersen (S), 1999-02-23:
Det er jo ikke overraskende, at der er nogle ordførere, som hellere havde været de her revisionsbestemmelser foruden, hellere havde set et lovforslag på bordet.
Og der er heller ikke hos mig nogen tvivl om, at der er nogle partier, der er mere optaget af at få et lovforslag på bordet end andre partier.
Det her er altså ikke et spørgsmål om, at regeringen skal tage sig sammen og nu må se at komme i gang.
Det er faktisk uhyre vigtigt at sikre sig et godt grundlag at træffe beslutninger på, hvis man både skal sikre kvaliteten i lovgivningen, og man skal sikre, at lejerne i dette land ikke oplever, at de får revet tæppet væk under sig.
Det er sådan set de to ting, der skal løses. Og der vil jeg godt sige med al respekt i øvrigt for Lejelovskommissionen, at de jo ikke bidrog til et entydigt forslag, så man umiddelbart kunne sige, at det her var noget, der kunne samle lejere og udlejere, det var noget, der kunne samle et relativt bredt flertal i Folketinget, hvad jeg så klart foretrækker, når det drejer sig om lejelovgivning.
Det gjorde de jo rent faktisk ikke.
Og det er baggrunden for, at vi ikke har noget grundlag, som er tilstrækkelig sikkert for os, hverken Socialdemokratiet eller Det Radikale Venstre, til, at vi vil lægge et lovforslag frem, fordi det er så vitalt.
Og det er altså ikke noget med at stikke hovedet i busken eller også er det strudsen, der stikker det i jorden, eller hvad ved jeg.
Det handler det ikke om.
Det handler om, at vi simpelt hen ikke synes, lejerne har fortjent, at vi træffer beslutninger på et for spinkelt grundlag med en for kort debat.
Jeg forpligter mig til at komme med et forslag i næste folketingssamling.
Jeg kunne jo, hvis jeg nu som påstået af hr. Egil Møller helst ville undgå det her, have bedt om en revisionsbestemmelse om tre år eller ti år eller om at få den afskaffet.
Så havde der været belæg
for påstanden om, at vi ikke tør træffe beslutninger på det her område.
Så det er altså ikke det, det handler om.
Nu er et par af ordførerne gået, så jeg vil ikke lægge op til en drilagtig diskussion, men jeg oplever også Venstre og Konservative som noget skuffede, og hr. John Vinther sagde bl.a., at han ville vente med meldinger fra Det Konservative Folkeparti om, hvordan Det Konservative Folkeparti ville have lejeloven.
Egentlig kunne det jo have været meget frugtbart at få meldinger fra Venstre og Konservative på en ordentlig og redelig måde: Hvad har forventningen været?
Vi ved, at der er et ønske om meget mere liberal lejelovgivning, end vi bryder os om.
Det havde det dog været mere fair at komme med.
Men o.k., jeg vil godt sige både til SF's og Enhedslistens og andre ordførere
: Selvfølgelig skal udvalget have et tilstrækkeligt grundlag at træffe beslutning på, selv om det kun er en revisionsudskydelse. To ting er nødvendige, om ikke andet så for at komme videre med arbejdet omkring det her.
Det er at finde ud af, hvordan § 5, stk. 2, har virket, altså genudlejningsprincipperne, som ligger i den, og selvfølgelig så også at give udvalget et overblik over, hvordan boligklagenævnene eller -rådene har virket.
Det vil jeg meget gerne bidrage til, at udvalget kan blive orienteret om og forholde sig til.
Det er noget af det, der er meget centralt også i forhold til, hvordan en ny lejelovgivning skal komponeres.
Det er lige præcis det her spørgsmål, der er centralt, det, som det hele i virkeligheden drejer sig om.
Men tak for de overvejende positive bemærkninger til forslaget her.
Jeg håber ikke at skulle komme tilbage i næste folketingssamling med et ønske om yderligere udsættelse af tre revisionsbestemmelser.